กรมอนามัย ย้ำประชาชนปฏิบัติมาตรการป้องกันโควิด-19 จริงจัง เข้มข้น ทุกที่ ทุกโอกาส ทุกเทศกาล
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า สถานการณ์ของโรคโควิด -19 ทุกภาคส่วนยังคงต้องเฝ้าระวังอย่างใกล้ชิด เพื่อลดอัตราเสี่ยงของการแพร่ระบาด โดยเฉพาะอย่างยิ่งในช่วง 2 สัปดาห์ที่จะถึงนี้ กรมอนามัยมีความห่วงใยใน 2 ประเด็น เนื่องจากจะเป็นการรวมกลุ่มของญาติพี่น้องช่วงเทศกาลตรุษจีน ซึ่งปีนี้ตรงกับวันที่ 1 กุมภาพันธ์ 2565 และประเด็นที่ห่วงคือ กลุ่มนักเรียน ที่จะมีการเปิดเรียนแบบ On-Site นั้น จำเป็นต้องปฏิบัติตามมาตรการอย่างเคร่งครัด ทั้ง 6 มาตรการหลัก 6 มาตรการเสริม ที่ต้องร่วมมือกันดำเนินการเฝ้าระวังอย่างเข้นข้นและปฏิบัติตามแผนเผชิญเหตุด้วยเช่นเดียวกัน ในช่วงของการกลับมาดำเนินชีวิตในสังคม ทั้งในเรื่องของเทศกาลวันสำคัญต่างๆ หรือการเตรียม ความพร้อมสำหรับการเปิดเรียน On-site ขอเน้นย้ำให้ประชาชนเฝ้าระวังป้องกันตนเองและปฏิบัติตามหลัก UP (Universal Prevention) ขณะที่สถานประกอบการต่างๆ ให้ปฏิบัติตามมาตรการ COVID Free Setting อย่างเคร่งครัด รวมทั้งให้ทุกคนประเมินความเสี่ยงตนเองเป็นระยะๆ หากพบว่าตนเองเสี่ยง ให้ตรวจด้วย ATK และขอความร่วมมือในการเข้ารับวัคซีน ตามเกณฑ์ที่กำหนด เพื่อสร้างความปลอดภัยให้กับทุกคน ทุกที่ ทุกโอกาสและทุกเทศกาล??